呈陳紫微
作者：劉天益
朝代：宋

paragraphs: 欲下未下屬玉雙，喧瀑飛雪明石矼。
扁舟激瀝蒼雪淙，斷岸菰柳穿蓬窗。
舟程未達君子邦，心源直指如湍瀧。
後生薄俗邪說哤，老成砥柱回淳龐。
雄文翼道寶鼎扛，日月旂常九仞杠。
急流勇退挂冠逄，飲水嚙雪嗤羊腔。
孤輪絕翳空吠尨，飛蛾眇影捉明釭。
翻思解纜鹿城江，寸莛不揣洪鐘撞。
八年喬嶽勞心悾，北望雲迷翠羽幢。
袖裏虹霓氣不降，珍儲未辨珉與玒。
借公大扣聲樅樅，庶幾蚊蝱附奔駹。